CELEX: 31981R0858
Language: el
Date: 1981-04-01 00:00:00
Title: Κανονισμός (ΕΟΚ) αριθ. 858/81 τού Συμβουλίου τής 1ης Απριλίου 1981 περί τής εισαγωγής βουτύρου Νέας Ζηλανδίας στό Ηνωμένο Βασίλειο μέ ιδιαίτερους όρους

Avis juridique important

|

31981R0858

Κανονισμός (ΕΟΚ) αριθ. 858/81 τού Συμβουλίου τής 1ης Απριλίου 1981 περί τής εισαγωγής βουτύρου Νέας Ζηλανδίας στό Ηνωμένο Βασίλειο μέ ιδιαίτερους όρους  

Επίσημη Εφημερίδα αριθ. L 090 της 04/04/1981 σ. 0018 - 0019

***** ΚΑΝΟΝΙΣΜΟΣ (ΕΟΚ) αριθ. 858/81 ΤΟΥ ΣΥΜΒΟΥΛΙΟΥ  της 1ης Απριλίου 1981  περί της εισαγωγής βουτύρου Νέας Ζηλανδίας στο Ηνωμένο Βασίλειο με ιδιαίτερους όρους  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την πράξη προσχωρήσεως του 1972, και ιδίως το άρθρο 5 παράγραφος 2 του πρωτοκόλλου αριθ. 18, που είναι προσαρτημένο στην πράξη αυτή,  Εκτιμώντας:  ότι το πρωτόκολλο αριθ. 18 καί, στη συνέχεια, ο κανονισμός (ΕΟΚ) αριθ. 1655/76 του Συμβουλίου της 29ης Ιουνίου 1976 περί καθεστώτος παρεκκλίσεως για τις εισαγωγές στο Ηνωμένο Βασίλειο βουτύρου προελεύσεως Νέας Ζηλανδίας (1), όπως τροποποιήθηκε τελευταία από τον κανονισμό (ΕΟΚ) αριθ. 482/81 (2), επέτρεψαν στο Ηνωμένο Βασίλειο να εισαγάγει μέχρι τις 31 Μαρτίου 1981 ορισμένες ποσότητες βουτύρου Νέας Ζηλανδίας με ιδιαίτερους όρους ·  ότι για να υπάρξει συμβολή στην αρμονική ανάπτυξη του διεθνούς εμπορίου, σύμφωνα με το κοινό συμφέρον, πρέπει να θεσπισθεί καθεστώς που θα επιτρέπει στη Νέα Ζηλανδία να εξακολουθήσει την εξαγωγή βουτύρου προς το Ηνωμένο Βασίλειο με ιδιαίτερους όρους·  ότι το νέο καθεστώς πρέπει να περιλαμβάνει μέτρα που θα εμποδίζουν τη διατάραξη της ισορροπίας της αγοράς του βουτύρου του Ηνωμένου Βασιλείου· ότι για το σκοπό αυτόν οι ποσότητες βουτύρου Νέας Ζηλανδίας που υπάγονται στο καθεστώς αυτό πρέπει να καθορισθούν βάσει μιας προοδευτικά μειούμενης κλίμακας·  ότι ο καθορισμός ειδικής εισφοράς, που παραμένει κατ αρχήν αμετάβλητη, αποτελεί το πλέον κατάλληλο μέσο αφ ενός για την προστασία του βουτύρου της Κοινότητος από τα μειονεκτήματα που προκύπτουν από συχνές διακυμάνσεις του επιπέδου του και αφ ετέρου για την παροχή στη Νέα Ζηλανδία της δυνατότητας ενός λογικού προγραμματισμού των εξαγωγών της προς το Ηνωμένο Βασίλειο σε συνάρτητη με την εξέλιξη της αγοράς·  ότι το επίπεδο της ειδικής εισφοράς πρέπει να λαμβάνει υπόψη την ενίσχυση που χορηγείται στο Ηνωμένο Βασίλειο στο βούτυρο της Κοινότητος δυνάμει του κανονισμού (ΕΟΚ) αριθ. 1269/79 (3), όπως τροποποιήθηκε τελευταία από τον κανονισμό (ΕΟΚ) αριθ. 854/81 (4), και το οποίο επηρεάζει τις τιμές πωλήσεως του βουτύρου αυτού σ αυτό το Κράτος μέλος·  ότι για να αποφευχθεί το βούτυρο Νέας Ζηλανδίας, που τυγχάνει της ειδικής αυτής εισφοράς, να προορίζεται για βιομηχανικές χρήσεις σε επίπεδο τιμής κατώτερο από εκείνο του βουτύρου κοινοτικής καταγωγής που προορίζεται για την ίδια χρήση, πρέπει να προβλεφθεί ότι το εν λόγω βούτυρο Νέας Ζηλανδίας δύναται να προορίζεται μόνο για την άμεση κατανάλωση,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Επιτρέπεται στο Ηνωμένο Βασίλειο να εισάγει υπό τους όρους του παρόντος κανονισμού, ορισμένες ποσότητες βουτύρου προελεύσεως Νέας Ζηλανδίας.  Άρθρο 2  1. Το παρόν καθεστώς εφαρμόζεται κατά την περίοδο από 1 Απριλίου 1981 μέχρι 31 Δεκεμβρίου 1983.  Οι ποσότητες που δύνανται να εισαχθούν στο πλαίσιο αυτού του ειδικού καθεστώτος είναι οι ακόλουθες:  - 70 250 τόνοι για την περίοδο από 1 Απριλίου μέχρι 31 Δεκεμβρίου 1981,  - 92 000 τόνοι για το ημερολογιακό έτος 1982.  2. Το Συμβούλιο, κατόπιν προτάσεως της Επιτροπής, καθορίζει πριν από την 1η Οκτωβρίου 1982 την ποσότητα που θα επιτρέπεται να εισαγάγει το Ηνωμένο Βασίλειο κατά το ημερολογιακό έτος 1983, λαμβανομένης ιδίως υπόψη της εξελίξεως της αγοράς βουτύρου της Κοινότητος και της εξελίξεως της διεθνούς αγοράς βουτύρου.  3. Οι ποσότητες που προβλέπονται στην παράγραφο 1 δύνανται να μειωθούν προσωρινά, σύμφωνα με τη διαδικασία που προβλέπεται στην παράγραφο 2, ώστε να αποφευχθούν σοβαρές διαταραχές της αγοράς του βουτύρου του Ηνωμένου Βασιλείου, ιδίως σε περίπτωση ουσιαστικής και απρόοπτης μειώσεως της άμεσης καταναλώσεως βουτύρου.  4. Πριν από την 1η Αυγούστου 1983 το Συμβούλιο, βάσει εκθέσεως και προτάσεως της Επιτροπής, επανεξετάζει τη λειτουργία του εν λόγω καθεστώτος με σκοπό τη λήψη αποφάσεως επί του καθεστώτος εισαγωγής βουτύρου Νέας Ζηλανδίας μετά την 1η Ιανουαρίου 1984.  Άρθρο 3  1. Η ειδική εισφορά που εφαρμόζεται στο εισαγόμενο δυνάμει του παρόντος κανονισμού βούτυρο Νέας Ζηλανδίας ανέρχεται σε 77,52 ECU ανά 100 χιλιόγραμμα, μειωμένη κατά ένα ποσό ίσο με το ποσό της ενισχύσεως του άρθρου 2 παράγραφος 2 του κανονισμού (ΕΟΚ) αριθ. 1269/79.  2. Εν τούτοις το Συμβούλιο, κατόπιν προτάσεως της Επιτροπής, δύναται με πλειοψηφία να αναπροσαρμόσει το ύψος της ειδικής εισφοράς, εφ όσον άλλα κοινοτικά μέτρα μεταβάλλουν κατά ουσιαστικόν τρόπο τις συνθήκες εμπορίας του βουτύρου στο Ηνωμένο Βασίλειο.  Άρθρο 4  Η υπαγωγή στο ιδιαίτερο καθεστώς εισαγωγής εξαρτάται από την προσκόμιση πιστοποιητικού που αναφέρει ότι το εν λόγω βούτυρο είναι:  - καταγωγής Νέας Ζηλανδίας,  - ηλικίας τουλάχιστον έξι εβδομάδων,  - περιεκτικότητας κατά βάρος σε λιπαρές ουσίες ίσης ή ανώτερης του 80 % και κατώτερης του 82 %,  - παρασκευασμένο κατ ευθείαν από γάλα ή κρέμα γάλακτος.  Άρθρο 5  Το βούτυρο που εισάγεται στο Ηνωμένο Βασίλειο σύμφωνα με τις διατάξεις του παρόντος κανονισμού δεν δύναται να αποτελέσει αντικείμενο ενδοκοινοτικών συναλλαγών ούτε να επανεξαχθεί προς τρίτες χώρες.  Άρθρο 6  Οι εισαγωγές βουτύρου Νέας Ζηλανδίας υπόκεινται στις διατάξεις που έχουν θεσπισθεί στο πλαίσιο του κανονισμού (ΕΟΚ) αριθ. 974/71 (1), όπως τροποποιήθηκε τελευταία από τον κανονισμό (ΕΟΚ) αριθ. 1011/80 (2), σχετικά με τις διακυμάνσεις των νομισμάτων ορισμένων Κρατών μελών.  Άρθρο 7  Το Ηνωμένο Βασίλειο λαμβάνει τα αναγκαία μέτρα για να εξασφαλίσει ώστε το εισαγόμενο δυνάμει του παρόντος κανονισμού βούτυρο Νέας Ζηλανδίας να μην προορίζεται για τη μεταποίηση, αλλά αποκλειστικά για την άμεση κατανάλωση, κατά την έννοια του άρθρου 1 περίπτωση α του κανονισμού (ΕΟΚ) αριθ. 1269/79, στο έδαφος του Ηνωμένου Βασιλείου, και για να απαιτήσει την πληρωμή ποσού ίσου με την ενίσχυση που χορηγείται σύμφωνα με τον κανονισμό (ΕΟΚ) αριθ. 1269/79 σε περίπτωση μη επιτρεπόμενης χρήσεως.  Τα ποσά που αποκτώνται κατά τον τρόπο αυτόν θεωρούνται ως εισφορά κατά την έννοια του άρθρου 2 πρώτο εδάφιο περίπτωση α της αποφάσεως 70/243/ΕΚΑΧ, ΕΟΚ, Ευρατόμ του Συμβουλίου της 21ης Απριλίου 1970 (3) περί αντικαταστάσεως των χρηματικών συνεισφορών των Κρατών μελών από ιδίους πόρους της Κοινότητος.  Άρθρο 8  Το Ηνωμένο Βασίλειο ανακοινώνει στην Επιτροπή όλες τις αναγκαίες πληροφορίες για την εφαρμογή του παρόντος κανονισμού, και η Επιτροπή πληροφορεί σχετικά τα άλλα Κράτη μέλη.  Άρθρο 9  Οι λεπτομέρειες εφαρμογής του παρόντος κανονισμού θεσπίζονται κατά τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68 (4), όπως τροποποιήθηκε τελευταία από την πράξη προσχωρήσεως του 1979. Προβλέπουν ιδίως μέτρα ελέγχου προς εξασφάλιση της τηρήσεως των ποσοτήτων που αναφέρονται στο άρθρο 2.  Άρθρο 10  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από τις 6 Απριλίου 1981, εκτός του άρθρου 1 και του άρθρου 2 παράγραφος 1, που εφαρμόζονται από την 1η Απριλίου 1981.  Ο κανονισμός (ΕΟΚ) 1655/76 καθώς και όλοι οι κανονισμοί που βασίζονται στον κανονισμό αυτόν καταργούνται από τις 6 Απριλίου 1981.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, την 1η Απριλίου 1981.  Για το Συμβούλιο  Ο Πρόεδρος  G. BRAKS  (1) ΕΕ αριθ. L 185 της 9. 7. 1976, σ. 1.  (2) ΕΕ αριθ. L 52 της 27. 2. 1981, σ. 2.  (3) ΕΕ αριθ. L 161 της 29. 6. 1979, σ. 8.  (4) Βλέπε σ. 14 της παρούσας Επίσημης Εφημερίδας.  (1) ΕΕ αριθ. L 106 της 12. 5. 1971, σ. 1.  (2) ΕΕ αριθ. L 108 της 26. 4. 1980, σ. 3.  (3) ΕΕ αριθ. L 94 της 28. 4. 1970, σ. 19.  (4) ΕΕ αριθ. L 148 της 28. 6. 1968, σ. 13.